O‘zbekiston Prezidenti Turkmaniston Prezidenti bilan telefon orqali muloqot qildi

30.10.2019
O‘zbekiston Respublikasi Prezidenti Shavkat Mirziyoyev 30-oktabr kuni Turkmaniston Prezidenti Gurbanguli Berdimuhamedov bilan telefon orqali muloqot qildi.
Suhbat avvalida davlatimiz rahbari qardosh Turkmaniston xalqiga joriy yil 10-11-oktabr kunlari Ashxobodda oʻtgan Mustaqil Davlatlar Hamdoʻstligi sammitida koʻrsatilgan mehmondoʻstlik uchun minnatdorlik bildirdi hamda Turkmanistonning MDHdagi raisligi muvaffaqiyatli oʻtayotgani bilan yana bir bor tabrikladi.
Davlat rahbarlari koʻp qirrali O‘zbekiston-Turkmaniston munosabatlarining ahvoli va ularni rivojlantirish istiqbollarini muhokama qildilar, shuningdek, boʻlajak oliy darajadagi tadbirlar nuqtai nazaridan xalqaro va mintaqaviy ahamiyatga molik dolzarb masalalar yuzasidan fikr almashdilar.
O‘zbekiston va Turkmaniston oʻrtasidagi vaqt bilan sinalgan mustahkam doʻstlik va yaxshi qoʻshnichilik rishtalari, avvalo, savdo, transport, qishloq xoʻjaligi, energetika va boshqa tarmoqlarda oʻzaro manfaatli hamkorlikni kengaytirish uchun mustahkam asos ekani qayd etildi.
Tomonlar hududlararo aloqalar va madaniy-gumanitar almashinuvni kengaytirishga bundan buyon ham faol koʻmaklashishga tayyorligini bildirdilar.

 

Muloqot soʻngida davlat rahbarlari doʻst mamlakatlarimiz va butun Markaziy Osiyo mintaqasining barqaror taraqqiyoti va ravnaqi yoʻlida O‘zbekiston va Turkmaniston oʻrtasidagi strategik sheriklikni yanada mustahkamlash borasida qat’iy ekanini tasdiqladilar.